На жаль, каханай нашага класіка Юзэфе жыццё адвяло няшмат часу — у маі 1854 года яна памерла, не дажыўшы месяца да свайго 40-годдзя. Але пражыла яна яго побач з каханым мужам і шматлікімі дзецьмі. І, напэўна, калі і выпадала ёй хоць якая хвіліна, каб успомніць усё перажытае, не будзе вялікай вольнасцю выказаць здагадку, што як самы шчаслівы ў сваім жыцці дзень згадваўся ёй менавіта другі шлюб з Вікенціем Марцінкевічам. Дзень, калі сярод бурлівага і жорсткага часу (толькі-толькі заціхла паўстанне) іх каханне пераадолела столькі перашкодаў і перамагло, стаўшы каханнем на ўсё жыццё.